พระราชบัญญัติพระราชบัญญัติรถยนตร์แก้ไขเพิ่มเติมพุทธศักราช ๒๔๗๗---------- นริศรานุวัดติวงศ์ ผู้สำเร็จราชการแทนพระองค์ (ตามพระราชกฤษฎีกาลงวันที่๑๑ มกราคม พ.ศ. ๒๔๗๖ พระบาทสมเด็จพระปรมินทรมหาประชาธิปก พระปก เกล้าเจ้าอยู่หัว มีพระบรมราชโองการดำรัสเหนือเกล้า สั่งว่า โดยที่สภาผู้แทนราษฎรถวายคำปรึกษาว่าสมควรแก้ไขเพิ่มเติมบทบัญญัติบางมาตราในพระราชบัญญัติรถยนตร์ จึงทรงพระกรุณาโปรดเกล้าฯ ให้ตราพระราชบัญญัติขึ้นไว้โดยคำแนะนำและยินยอมของสภาผู้แทนราษฎร ดังต่อไปนี้ มาตรา๑ พระราชบัญญัตินี้ให้เรียกว่า"พระราชบัญญัติรถยนตร์แก้ไขเพิ่มเติม พุทธศักราช ๒๔๗๗" มาตรา๒ให้ใช้พระราชบัญญัตินี้ตั้งแต่วันที่ ๑ เมษายน พุทธศักราช ๒๔๗๘ มาตรา๓ ให้ยกเลิกพระราชบัญญัติรถยนตร์แก้ไขเพิ่มเติม พุทธศักราช ๒๔๗๕ มาตรา๔ ให้ยกเลิกความในมาตรา ๑๓แห่งพระราชบัญญัติรถยนตร์ พุทธศักราช ๒๔๗๓ และใช้ความต่อไปนี้แทน "มาตรา๑๓ การโอนรถยนตร์ท่านให้ผู้โอนและผู้รับโอน-นายทะเบียนภายในสิบห้าวัน นับแต่วันโอน" มาตรา๕ ให้ยกเลิกความในมาตรา ๑๘แห่งพระราชบัญญัติรถยนตร์ พุทธศักราช ๒๔๗๓ และให้ใช้ความต่อไปนี้แทน "มาตรา๑๘ ผู้ใดที่นายทะเบียนสอบสวนเห็นว่ามีวุฒิและลักษณะดังต่อไปนี้ ท่านว่าชอบที่จะได้รับใบอนุญาตขับรถยนตร์ส่วนบุคคล (๑)มีความรู้และความสามารถในการขับรถยนตร์ได้ (๒)มีความรู้ข้อบังคับการเดินรถ (๓)ร่างกายไม่ทุพพลภาพ สามารถขับรถยนตร์ได้ (๔)อายุไม่ต่ำกว่าสิบแปดปีบริบูรณ์ (๕)ไม่มีใบอนุญาตอยู่ ส่วนบุคคลที่จะรับใบอนุญาตขับรถยนตร์สาธารณนั้นจะต้องมีวุฒิและลักษณะดังกล่าวมาในวรรคต้น ข้อ (๑) (๓) และ (๕) แล้วจักต้องมีวุฒิและลักษณะดังต่อไปนี้อีกด้วย (๑)มีอายุไม่ต่ำกว่ายี่สิบปีบริบูรณ์ (๒)พูดภาษาไทยเข้าใจกันได้ (๓)รู้จักถนนและทางหลวงในจังหวัดนั้น ๆ พอควร (๔)ปราศจากโรคติดต่อซึ่งเป็นที่รังเกียจ (๕)ยังไม่เคยรับพระราชอาชญาถึงจำคุกโดยคำพิพากษาของศาลฐานะกระทำเอง ใช้ให้ผู้อื่นกระทำ พยายามกระทำหรือเป็นผู้สมรู้ในความผิดดังต่อไปนี้ ก.ความผิดตามพระราชบัญญัตินี้ ข.ความผิดตามกฎหมายลักษณะอาญา มาตรา ๑๗๗ ถึงมาตรา ๑๘๖ มาตรา ๑๘๘ ถึงมาตรา ๑๙๔ มาตรา ๒๐๑ ถึงมาตรา ๒๐๖ มาตรา ๒๐๘ มาตรา๒๔๓ ถึงมาตรา ๒๔๕ วรรค ๒ มาตรา ๒๔๖ มาตรา ๒๔๙ ถึงมาตรา ๒๕๙ มาตรา ๒๖๘ถึงมาตรา ๒๗๐ มาตรา ๒๗๒ เฉพาะเมื่อเกี่ยวกับมาตรา ๒๗๐ มาตรา ๒๗๓ ถึงมาตรา ๒๗๗ มาตรา๒๘๘ ถึงมาตรา ๓๐๔ มาตรา ๓๐๖ ถึงมาตรา ๓๑๒ มาตรา ๓๑๔ มาตรา ๓๑๗ ถึงมาตรา ๓๑๙มาตรา ๓๒๑ ถึงมาตรา ๓๒๕ มาตรา ๓๓๖ อนุมาตรา ๑๕ ถ้าโทษตามคำพิพากษาในความรับผิดดังกล่าวในวรรคก่อนมีกำหนดจำคุกไม่เกินสามเดือน และคดีนั้นเกี่ยวด้วยใช้รถยนตร์ในการกระทำผิดกำหนดเวลาหนึ่งปีได้ล่วงพ้นไปแล้ว ถ้าเป็นคดีความผิดอย่างอื่นกำหนดเวลาหกเดือนได้ล่วงพ้นไปแล้ว นับแต่วันที่ผู้กระทำผิดได้พ้นโทษไป ถ้าโทษตามคำพิพากษาในความผิดดังกล่าวในวรรคก่อนมีกำหนดจำคุกเกินสามเดือนแต่ไม่เกินสามปีและคดีนั้นเกี่ยวด้วยใช้รถยนตร์ในการกระทำผิด กำหนดเวลาสามปีได้ล่วงพ้นไปแล้ว แต่ถ้าเป็นคดีความผิดอย่างอื่นกำหนดเวลาหนึ่งปีหกเดือนได้ล่วงพ้นไปแล้ว นับแต่วันที่ผู้กระทำผิดได้พ้นโทษไป ในกรณีทั้งสองที่กล่าวข้างต้นนี้เมื่อมีผู้ร้องขอรับใบอนุญาตขับรถยนตร์สาธารณ ถ้านายทะเบียนสอบสวนเห็นว่าเป็นบุคคลที่มีความประพฤติเรียบร้อยควรไว้วางใจให้ขับรถยนตร์สาธารณได้ ก็ให้นายทะเบียนมีอำนาจออกใบอนุญาตให้ถ้านายทะเบียนไม่ยอมอนุญาต ผู้ร้องขอใบอนุญาตจะอุทธรณ์คำสั่งของนายทะเบียนไปยังอธิบดีกรมตำรวจก็ได้คำวินิจฉัยของอธิบดีกรมตำรวจเป็นที่สุด" มาตรา๖ ให้ยกเลิกความในมาตรา ๒๓แห่งพระราชบัญญัติรถยนตร์ พุทธศักราช ๒๔๗๓ และพระราชบัญญัติรถยนตร์แก้ไขเพิ่มเติมพุทธศักราช ๒๔๗๔ และใช้ความต่อไปนี้แทน "มาตรา๒๓ ภาษีรถมีอัตราประจำปีดังนี้ (๑)รถพ่วง นอกจากที่บังคับไว้ในอนุมาตรา (๗) และ (๘) คันละยี่สิบบาท (๒)รถยนตร์ส่วนบุคคล นอกจากรถสำหรับบรรทุก ลากจูง ให้เก็บภาษีตามน้ำหนักรถยนตร์ รวมทั้งน้ำหนักบรรทุกที่อนุญาตอย่างมากเป็นกิโลกรัมโดยอัตราต่อไปนี้[ดูข้อมูลจากภาพกฎหมาย] (๓)รถแทรกเตอร์ใช้เป็นเครื่องมือกสิกรรม คันละสิบบาท (๔)รถยนตร์นอกจากที่บังคับไว้ในอนุมาตรา (๗) และ (๘) ให้เก็บภาษีตามน้ำหนักโดยอัตราต่อไปนี้[ดูข้อมูลจากภาพกฎหมาย] (๕)ในการคำนวณน้ำหนักบุคคลให้ถือว่าคนหนึ่งมีน้ำหนักห้าสิบกิโลกรัม (๖)รถยนตร์สาธารณที่ใช้การอยู่ในจังหวัด ที่ไม่มีถนนหรือมีถนนลาดยางหรือถมหินมีความยาวต่ำกว่า ๑๐๐ กิโลเมตรให้เก็บภาษีต่ำกว่าอัตราที่กำหนดไว้ร้อยละยี่สิบ การคำนวณความยาวถนนมิให้เอาความยาวของถนนที่ได้รับสัมปทานรวมเข้าด้วยในกรณีที่รถยนตร์สาธารณนั้นไม่มีสิทธิจะเดินในถนนที่บุคคลได้รับสัมปทานจากรัฐบาลนั้น (๗)รถยนตร์และรถพ่วงซึ่งใช้ล้ออย่างอื่น นอกจากยางกลวง ให้เก็บภาษีเพิ่มขึ้นจากอัตราที่กำหนดไว้อีกร้อยละยี่สิบ (๘)รถจักรยานยนต์คันละสิบบาท และรถพ่วงรถจักรยานยนต์คันละห้าบาท มาตรา๗ให้เพิ่มความดังต่อไปนี้เป็นวรรคสอง ของมาตรา ๒๖ แห่งพระราชบัญญัติรถยนตร์ พุทธศักราช ๒๔๗๓ "รถที่ต้องเสียภาษีตามมาตรา๒๓ นั้น ถ้ามิได้ใช้การในงวดใด ให้ยกเว้นภาษีเฉพาะงวดนั้นด้วย" มาตรา๘ ให้เพิ่มความดังต่อไปนี้เป็นวรรค๒ ของมาตรา ๕ แห่งพระราชบัญญัติรถยนตร์ พุทธศักราช ๒๔๗๓ "โทษตรามาตรานี้ท่านให้เจ้าพนักงานผู้มีหน้าที่ซึ่งจะได้กำหนดไว้ในกฎกระทรวงมีอำนาจเปรียบเทียบปรับได้" ประกาศมาณ วันที่ ๒๒ ตุลาคม พุทธศักราช ๒๔๗๗ เป็นปีที่ ๑๐ ในรัชกาลปัจจุบันผู้รับสนองพระบรมราชโองการ นายพันเอก พระยาพหลพลพยุหเสนา นายกรัฐมนตรี[รก.๒๔๗๗/-/๘๙๖/๔ พฤศจิกายน ๒๔๗๗] ชไมพร/พิมพ์ ๑สิงหาคม ๒๕๔๔